Stephan Weil

**Stephan Weil** (* 15. Dezember 1958 in Hamborg) is en düütsch Politiker (SPD) un weer siet den 19. Februar 2013 Ministerpräsident vun Neddersassen. 2025 hett he sien Rückträe verklort. Olaf Lies is hüm an'n 20. Mai 2025 nahfolgt. Weil weer van November 2006 bit Januar 2013 Böverbörgermeester vun de neddersassisch Landshööftstadt Hannober un is to Tiet Landsvörsitter vun de SPD Neddersassen. 

## Leven un Berop
Weil leevt siet 1965 in Hannober, wo he 1977 dat Abitur an dat Kaiser-Wilhelm-Gymnasium maakt hett. Nah sien Zivildeenst fung he 1978 en Jurastudium in Chöttingen an, dat he 1983 mit dat Eerst Juristisch Staatsexamen afslooten hett.  1986 legg he nah dat Referendariat dat Tweet  Juristisch Staatsexamen af. Nah sien Heirat 1987 hett Weil as Afkaat in Hannober arbeit. Af 1989 weer as  Staatsanwalt un Richter tätig, wobi he ok in dat Neddersassisch Justizministerium tätig weer. Af 1994 weer Weil as Ministerialrat in dat Neddersassisch Justizministerium beschäftigt. Weil weer Vörsitter vun de Jusos in Hannober un Vörsitter vun den Stadtverband vun de SPD Hannober. Van 1997 bit Enn' Oktober 2006 harr he dat Amt vun den Stadtkämmerer inne.

### Kommunalpolitik Hannober

In' Mai 2006 wurr Weil to'n Böverbörgermeesterkandidaten vun de SPD wählt un is an' 10. September ünner annern gegen den CDU-OB-Kandidaten Dirk Toepffer un de gröön OB-Kandidatin Ingrid Wagemann antreden. He wurr in' eersten Wahlgang mit afsoluter Mehrheit direkt wählt un hett an' 1. November 2006 de Nahfolge vun Herbert Schmalstieg antreden, de dat Amt 34 Jahre innehatt harr. De Amtstiet bedrocht acht Johr. In' Januar 2013 hett Weil dat Amt upgeven.

### Landespolitik Neddersassen
An' 18. September 2011 geev Stephan Weil bekannt, dat he sück um de Spitzenkandidatur vun de  SPD Neddersassen bi de Landdagswahl 2013 to bewerben. De Kandidat wurr an'  27. November 2011 in en Liddmaatsentscheed bestimmt, bi de neben Weil ok de dormalige  niedersächsische SPD-Landesvorsitzende Olaf Lies kandideeren dee. Stephan Weil wunn de Wahl mit 53,3 Perzent vun de Stimmen un wurr Spitzenkandidat vun de SPD to de Landdagswahl 2013. An' 20. Januar 2012 wurr he to'n Landsvörsitter vun de neddersassisch SPD wählt. In' März wurr he eenstimmig as SPD-Direktkandidat för den Landdagswahlkreis Hannober-Buchholz upstellt. Up den Landsparteidag in Hameln wurr Stephan Weil an' 7. Juli 2012 mit 98,95 Perzent up Platz 1 vun des Landslist to de Landdagswahl 2013 wählt. 

Bi de Landdagswahl an' 20. Januar 2013 kreegen SPD un Bündnis 90/De Grönen tosommen een Sitt mehr as de bitherig Regeerenskoalitschoon ut CDU un FDP ünner David McAllister. An' 19. Februar 2013 wurr he mit de notwennig 69 Stimmen to'n Ministerpräsidenten wählt.

## Privates
Weil is verheiraadt mit Rosemarie Kerkow-Weil, Präsidentin vun de Hoochschool Hannober, un hett een utwussen Söhn. He is Liddmaat vun Rotary International. As Hobbys hett he Football, Loopen, Wannern un Lesen nömmt. He hett siet den 2000er Johren mehrmals as Löper an Wettbewarfen in' Rahmen vun den Hannober-Marathon deelnommen un is Fan vun den Football-Club Hannober 96. Hüüd leevt he in Hannober-Kirchrode un is Liddmaat in den SPD-Oortsvereen Kirchrode-Bemerode-Wülferode.

## Wiedere Ämter
* Präsidiumsliddmaat vun den Düütschen Städerdag
* Upsichtsraatvörsitter vun de Verkehrs- un Versörgenssellschopp mbH Hannober
* 2009–2012 Upsichtsraatvörsitter vun de Düütsch Messe AG
* 2007–2012 Präsident vun den Verband kommunaler Ünnernehmen e.V.
* Vörsitter vun de Sozialdemokraatsch Gemeenschap för Kommunalpolitik in de Bundsrepubliek Düütschland e.V. (SGK)
* Mitglied in dat Kuratorium vun de Robert-Enke-Stiftung
* Verwaltungsraatsvörsitter vun de Sporkass Hannober 

## Weblenken

* Eegen Websteed

## Enkeld Nahwiesen